b'\n_START_ARTICLE_\nPogodba o ne\xc5\xa1irjenju jedrskega oro\xc5\xbeja\n_START_SECTION_\nStatus pogodbe\n_START_PARAGRAPH_\nPogodba je bila predstavljena 1. julija 1968 in so jo istega leta najprej podpisale le ZDA, Sovjetska zveza in Velika Britanija (Kitajska in Francija sta pogodbo podpisali leta 1992). Biv\xc5\xa1e republike Sovjetske zveze (razen Rusije) so se odpovedale jedrskemu oro\xc5\xbeju in so leta 1996 pristopile k pogodbi kot dr\xc5\xbeave brez jedrskega oro\xc5\xbeja. Do danes jo je podpisalo 189 dr\xc5\xbeav. Podpisu pogodbe so se odrekli Izrael, Indija in Pakistan, Severna Koreja pa je pogodbo kljub podpisu kr\xc5\xa1ila (ni dovoljevala in\xc5\xa1pekcije s strani IAEA) in je od nje odstopila leta 2003.\n_START_SECTION_\nKritike pogodbe o ne\xc5\xa1irjenju jedrskega oro\xc5\xbeja\n_START_PARAGRAPH_\nPogodba o ne\xc5\xa1irjenju jedrskega oro\xc5\xbeja je \xc5\xbee od za\xc4\x8detka tar\xc4\x8da kritik, da dr\xc5\xbeave z najve\xc4\x8djimi arzenali jedrskega oro\xc5\xbeja (t. i. jedrske velesile) postavlja v priviligiran polo\xc5\xbeaj, saj so te dr\xc5\xbeave razvile svoje jedrsko oro\xc5\xbeje pred podpisom te pogodbe. Dr\xc5\xbeave brez jedrskega oro\xc5\xbeja so zavezane stalnemu nadzoru svojih jedrskih programov, kar naj bi tem dr\xc5\xbeavam zmanj\xc5\xa1evalo svobodo pri delu na jedrskem programu (dr\xc5\xbeave z jedrskim oro\xc5\xbejem niso zavezane k sodelovanju z in\xc5\xa1pektorji IAEA)._NEWLINE_Kritike letijo tudi na potek jedrskega razoro\xc5\xbeevanja, ki ga vsebuje pogodba. Medtem ko jedrske velesile od dr\xc5\xbeav brez jedrskega oro\xc5\xbeja zahtevajo popolno spo\xc5\xa1tovanje pogodbe, same \xc5\xa1e vedno niso zmanj\xc5\xa1ale zalog jedrskega oro\xc5\xbeja do te mere, da bi lahko govorili o postopni jedrski razoro\xc5\xbeitvi._NEWLINE__NEWLINE_Tudi konec hladne vojne ni povzro\xc4\x8dil konca razvoja novih vrst jedrskega oro\xc5\xbeja in izbolj\xc5\xa1anih sistemov za njegovo uporabo ter obnavljanja starih zalog. Ravno tako nekatere jedrske velesile ohranjajo pravico do povra\xc4\x8dilnega in celo do preemptivnega napada z jedrskim oro\xc5\xbejem, kar ne predstavlja napredka glede na obdobje hladne vojne. Ravno zaradi tega dejstva naj bi bilo ne\xc5\xa1irjenje jedrskega oro\xc5\xbeja pod vpra\xc5\xa1ajem, ker bi s tem nekatere dr\xc5\xbeave brez jedrskega oro\xc5\xbeja dobile opravi\xc4\x8dilo za odstop od pogodbe in razvoj lastnega jedrskega oro\xc5\xbeja (primer Severne Koreje)._NEWLINE_Kljub dogovoru, da dr\xc5\xbeave z jedrskim oro\xc5\xbejem ne bodo uporabile jedrskega oro\xc5\xbeja proti dr\xc5\xbeavam brez jedrskega oro\xc5\xbeja, se je izvedelo, da so nekatere dr\xc5\xbeave z jedrskim oro\xc5\xbejem kljub temu imele namen to oro\xc5\xbeje uporabiti proti dr\xc5\xbeavam brez jedrskega oro\xc5\xbeja (npr. Velika Britanija, Francija, tudi ZDA so bile pripravljene na jedrski napad na Severno Korejo)._NEWLINE_Pojavljajo se tudi domneve, da naj bi jedrske sile v nekaterih primerih skrivaj posredovale znanje za izdelavo jedrskega oro\xc5\xbeja drugim dr\xc5\xbeavam, kar bi pomenilo grobo kr\xc5\xa1itev pogodbe. Slednje naj bi se po nekaterih podatkih zgodilo v primeru razvoja izraelskega, indijskega in pakistanskega jedrskega oro\xc5\xbeja.'